На основу члана 11.a став 19. Закона о ученичком и студентском стандарду („Службени гласник РС“ број 18/2010 и 55/2013) и члана 37. Статута Града Ниша (''Службени лист Града Ниша'', број 88/2008 и 143/2016),

Скупштина Града Ниша, на седници од \_\_\_\_\_\_\_\_\_\_\_ године, донела је

**О Д Л У К У**

**О СТИПЕНДИРАЊУ ТАЛЕНТОВАНИХ**

**УЧЕНИКА И СТУДЕНАТА**

Члан 1.

Овом одлуком утврђују се услови, критеријуми, мерила и поступак за избор кандидата којима се додељују стипендије из буџета Града Ниша у циљу подстицаја развоја талентованих ученика и студената, као и начин рада Комисије за стипендирање талентованих ученика и студената.

Члан 2.

Термини који су у овој oдлуци изражени у граматичком мушком роду, подразумевају природни мушки и женски род лица на које се односе.

Члан 3.

 Талентовани ученици и студенти који постижу натпросечне резултате у школовању остварују право на стипендију.

Taлентовани ученици и студенти који су остварили право на стипендију из буџета другог нивоа власти или другог даваоца стипендија, не могу остварити право на стипендију из буџета Града Ниша.

Члан 4.

 Талентовани ученик средње школе остварује право на стипендију под следећим условима:

1. да има држављанство Републике Србије;
2. да има пребивалиште, односно боравиште, уколико је избеглица или интерно расељено лице, на територији Града Ниша најмање годину дана (услов се односи и на бар једног родитеља) рачунајући уназад од датума објављивања јавног позива;
3. да је ученик средњe школe чији је оснивач Република Србија;
4. да има просек оцена током средњошколског образовања најмање 4,50;
5. да је најмање два пута у последње три године освојио једно од прва три места нa републичким и/или међународним такмичењима које је министарство надлежно за послове просвете утврдило календаром такмичења;
6. да није корисник стипендије по другом основу;

Члан 5.

 Талентовани студент остварује право на стипендију под следећим условима:

1. да има држављанство Републике Србије;
2. да има пребивалиште, односно боравиште, уколико је избеглица или интерно расељено лице, на територији Града Ниша најмање годину дана (услов се односи и на бар једног родитеља) рачунајући уназад од датума објављивања јавног позива;
3. да се школује у високошколској установи чији је оснивач Република Србија;
4. да je студент академских студија првог, другог или трећег степена;
5. да је био у статусу студента чије се школовање финансира из буџета Републике Србије на свакој години текућих студија. Овај услов се не односи на прву годину;
6. да је претходне степене студија завршио са најнижом просечном оценом 9,00;
7. да има најнижу просечну оцену 9,00 на свакој години текућих студија;
8. да је у школској години у којој се расписује јавни позив први пут уписао јесењи семестар одговарајуће године студија у статусу студента чије се школовање финансира из буџета Републике Србије;
9. да није имао прекиде у студирању;
10. да није старији од 26 година;
11. студент прве године основних академских студија, може остварити право на стипендију само уколико је најмање два пута у последње три године освојио једно од прва три места нa републичким и/или међународним такмичењима које је министарство надлежно за послове просвете, утврдило календаром такмичења;
12. да није корисник стипендије по другом основу;
13. да није у радном односу.

Члан 6.

 Градоначелник Града Ниша из реда истакнутих познаваоца области образовања, научних стваралаца и представника локалне самоуправе, образује Комисију за стипендирање талентованих ученика и студената (у даљем тексту: Комисија).

Чланови Комисије раде волонтерски.

 Рад Комисије је јаван.

 Комисија има 9 чланова и именује се на период од четири године, са задатком да:

* донесе пословник о свом раду;
* прати рад талентованих ученика и студената;
* утврђује додатне критеријуме и мерила за остваривање права утврђених овом одлуком;
* расписује јавни позив за доделу стипендија талентованим ученицима средњих школа и студентима;
* утврђује врсту документације која се прилаже ради остваривања права из ове Одлуке;
* предлаже Градској управи Града Ниша-секретаријату надлежном за послове образовања доношење решења о додели стипендија за талентоване ученике и студенте;
* предлаже Градском већу Града Ниша износ стипендија за талентоване ученике и студенте;
* доноси одлуке, закључке и друга акта у складу са законом и прописима Града;
* обавља и друге послове у складу са овом Одлуком и пословником о раду Комисије.

Члан 7.

 Јавни позив за доделу стипендија расписује Комисија, која пре расписивања јавног позива може утврдити и додатне критеријуме за остваривање права на стипендију.

 Јавни позив садржи: услове које кандидати морају да испуне, документацију коју подносе, рок за подношење пријаве, орган преко кога се подноси и образац пријаве, начин објављивања резултата јавног позива, рок за изјављивање жалбе на одлуку о додели стипендија и друга питања од значаја за поступак одлучивања о додели стипендија.

 Јавни позив се објављује на званичном сајту Града и огласној табли органа и служби Града.

Члан 8.

 Решење о избору кандидата, талентованих ученика средњих школа и талентованих студената, који остварују право на стипендију, доноси Градска управа Града Ниша-секретаријат надлежан за послове образовања, на предлог Комисије.

 Решење о избору кандидата објављује се на званичном сајту Града Ниша и на огласној табли органа и служби Града.

Износ стипендија Комисија предлаже Градском већу, које доноси решење о износу стипендија.

Члан 9.

На решење о избору кандидата који остварују право на стипендију из буџета Града Ниша може се изјавити жалба Градском већу Града Ниша, преко Градске управе Града Ниша – секретаријата надлежног за послове образовања, у року од 8 дана од дана њеног објављивања на званичном сајту Града Ниша.

Члан 10.

На основу решења о избору кандидата који остварују право на стипендију из буџета Града Ниша, са изабраним кандидатима се закључује уговор о додели стипендије којим се ближе одређују права и обавезе уговорних страна.

Исплата стипендије врши се у 12 месечних рата.

Члан 11.

Право на стипендију корисник губи у случају: када се утврди да подаци из пријаве на јавни позив, а који су услов/критеријум за остваривање права на стипендију, не одговарају чињеничном стању; када кориснику престане статус ученика; дипломирања или губитка права на финансирање студирања из буџета или престанка статуса студента; ако је корисник стипендије по другом основу.

Кандидат који је остварио право на стипендију дужан је у тим случајевима да о овим чињеницама одмах, а најкасније у року од пет дана, од дана настанка наведених околности, обавести Комисију преко Градске управе Града Ниша – секретаријата надлежног за послове образовања.

Члан 12.

 Поступци започети пре ступања на снагу ове одлуке окончаће се у складу са Одлуком о подстицају развоја талентованих ученика и студената („Службени лист Града Ниша", број 49/05, 49/06 и 83/12-друга одлука).

Члан 13.

 Ступањем на снагу ове Одлуке престају да важе Одлука о подстицају развоја талентованих ученика и студената („Службени лист Града Ниша", број 49/05, 49/06 и 83/12-друга одлука) и Одлука о буџетском фонду за подстицај развоја талентованих ученика и студената Града Ниша („Службени лист Града Ниша", број 18/2016).

Члан 14.

 Ова Одлука ступа на снагу осмог дана од дана објављивања у „Службеном листу Града Ниша“.

Број: \_\_\_\_\_\_\_\_\_\_\_\_\_\_

 У Нишу, \_\_\_\_\_\_\_\_\_\_\_\_\_\_. године

**СКУПШТИНА ГРАДА НИША**

 **ПРЕДСЕДНИК**

 **Мр Раде Рајковић**

**О б р а з л о ж е њ е**

 Правни основ за доношење ове Одлуке је садржан у Закону о ученичком и студентском стандарду („Службени гласник РС“ број 18/2010 и 55/2013), којим је у члану 11а, став 19. прописано да „Јединица локалне самоуправе може својом одлуком, у складу са материјалним могућностима, утврдити право на ученичку, односно студентску стипендију или кредит, ако је претходно за те намене у свом буџету обезбедила средства.“

 Законом о основама система образовања и васпитања („Службени гласник РС“ број 88/2017) у члану 187. прописано je да се у буџету Републике обезбеђују средства за „подршку посебно талентованим ученицима у виду бесповратне новчане помоћи коју министар прописује посебним актом сваке године“. Чланом 189. Закона је прописано за које намене у области образовања се обезбеђују средства у буџету јединица локалне самоуправе. Овим Законом није прописано да се у буџету јединица локалне самоуправе обезбеђују средства за подстицај развоја талентованих ученика, осим трошкова превоза ученика на републичка и међународна такмичења.

 Имајући у виду да се овлашћење локалне самоуправе за утврђивање неког од облика подстицаја развоја талентованих ученика и студената односи само на ученичке односно студентске стипендије и кредите, у складу са Законом о ученичком и студентском стандарду, припремљен је нацрт Одлуке о стипендирању талентованих ученика и студената.

 Овом Одлуком прописују се: услови за стицање права на стипендију; надлежност Комисије за стипендирање талентованих ученика и студената; садржина и начин објављивања јавног позива за доделу стипендија; начин доношења решења о избору кандидата; забрана да тaлентовани ученици и студенти који су остварили право на стипендију из буџета другог нивоа власти или другог даваоца стипендија, остваре право на стипендију из буџета Града Ниша; право на жалбу; начин закључења уговора о додели стипендија; разлози за губитак права на стипендију и престанак важења Одлуке о подстицају развоја талентованих ученика и Одлуке о буџетском фонду за подстицај развоја талентованих ученика и студената Града Ниша.

 **ФИНАНСИЈСКИ ЕФЕКАТ**

Финансијски ефекат доношења ове Одлуке је смањење утрошка буџетских средстава планираних Одлуком о буџету Града Ниша за 2018. годину („Службени лист Града Ниша“ број 130/2017) у разделу 4, глава 4.1. Градска управа, програмска активност 1301-005-спровођење омладинске политике, функција 950-образовање које није дефинисано нивоом, на следећим позицијама:

 **-позиција 276, економска класификација 4224-трошкови путовања ученика**-ова апропријација је намењена за трошкове путовања ученика на такмичења по одлуци и закону у укупном износу од 8.000.000 динара.

 За прва четири месеца 2018. године са ове позиције је пренето 2.123.000 динара. Средства су пренета у складу са Законом о основама система образовања и васпитања, који прописује да се из буџета јединица локалне самоуправе преносе средства за превоз ученика на републичка и међународна такмичења, и Одлуком о подстицају развоја талентованих ученика и студената, којом је прописано да се из буџета Града преносе и средства за трошкове смештаја и исхране ученика који одлазе на републичка и међународна такмичења.

 Ступањем на снагу Одлуке о стипендирању талентованих ученика и студената и престанком важења Одлуке о подстицају развоја талентованих ученика и студената, престаје да важи и правни основ за исплату средстава за трошкове смештаја и исхране ученика који одлазе на републичка и међународна такмичења, који износе око 60% укупно планираних средстава на овој позицији.

**-позиција 277, економска класификација 4727-накнаде из буџета за образовање, науку и спорт**, планирана су средства за подстицај развоја талентованих ученика и студената и за награде најбољим студентима Универзитета у Нишу у укупном износу од 17.360.000 динара.

У складу са Одлуком о подстицају развоја талентованих ученика и студената, са ове позиције, за прва четири месеца 2018. године, исплаћено је 670.213 динара. За стипендије за талентоване ученике и студенте за 2018. годину потребна су средства у укупном износу од 7.956.000 динара.

У 2018. години са ове позиције, у складу са Одлуком о јавним признањима Града Ниша („Службени лист Града Ниша", број 96/2013, 102/2014 и 106/2017), исплаћено је и 1.550.000 динара за награде најбољим студентима факултета Универзитета у Нишу и дипломираним студентима који су дипломирали са просечном оценом 10.

 Доношење ове Одлуке производи финансијски ефекат смањења утрошка буџетских средстава и то у 2018. години почев од дана ступања на снагу Одлуке, као и у наредним годинама и то за трошкове за видовданске награде ученицима основних и средњих школа, једнократне новчане накнаде, трошкове смештаја и исхране на републичким и међународним такмичењима и трошкове школа, као организатора, за организацију републичких такмичења.

 На основу изложеног, предлаже се доношење Одлуке о стипендирању талентованих ученика и студената.

 Секретар

 Секретаријата за образовање

 Марина Костић